Institutul Cultural Român "Mihai Eminescu" la Chișinău în colaborare cu Liceul Teoretic "Gheorghe Asachi" organizează, în perioada 15-25 martie, expoziția "Instituția Publică Liceul Teoretic Gheorghe Asachi – File de Istorie 1864 – 2024". Evenimentul va marca cei 160 de ani ai instituției și va pune în valoare patrimoniul istoric și cultural al Chișinăului.
"Instituția Publică Liceul Teoretic "Gheorghe Asachi" din Chișinău este o comoară istorică și cultural – cea mai veche școală dintre Prut și Nistru, care a traversat diverse regimuri politice, păstrându-și identitatea și promovând cele mai înalte standarde educaționale și culturale. Sediul vechi în care funcționează liceul – o adevărată mărturie a trecutului bogat și divers al Basarabiei – este declarat monument architectural și istoric și inclus în Registrul Monumentelor Istorice din Republica Moldova", se arată într-un comunicat al ICR Chișinău.
Potrivit sursei citate, de-a lungul timpului, instituția a fost martor și, de multe ori participant activ, la transformările majore din istoria Basarabiei, adaptându-și metodele de predare și misiunea educativă pentru a răspunde provocărilor timpului și dezideratelor mișcării de eliberare națională.
Vernisajul va avea loc vineri, 15 martie, ora 13.00, în incinta Palatului Național "Nicolae Sulac" din Chișinău.